ສັນຍາ​ຢຸດ​ຍິງ ​ໃນ​ເຢ​ເມັນ ປະກາດໂດຍ UN ບໍ່ສາມາດ ຢຸດຕິ ການສູ້ລົບກັນໄດ້
ການຮຽກຮ້ອງໃຫ້ຢຸດຍິງ ຂອງ​ UN ແມ່ນ​ເພື່ອ​ໃຫ້​ກຸ່ມຊ່ວຍ​ເຫຼືອ ດ້ານມະນຸດສະທຳ​ຕ່າງໆ ສາມາດ​ນຳສົ່ງ​ອາຫານ​ ​ແລະ ຢາປິ່ນປົວ ​​ໄປ​ໃຫ້​ພົນລະ​ເມືອງ ເຢເມັນຫຼາຍລ້ານ​ຄົນ.
ສັນຍາຢຸດຍິງ ໃນເຢເມັນ ທີ່ສະຫະປະຊາຊາດໄດ້ຮຽກຮ້ອງ ເພື່ອຈະນຳເອົາການຊ່ວຍເຫຼືອ ທາງດ້ານມະນຸດສະທຳ ທີ່ມີ ຄວາມຈຳເປັນທີ່ສຸດ ເຂົ້າໄປພາຍໃນປະເທດ ທີ່ທຳການສູ້ລົບ ກັນຢູ່ນັ້ນ ໄດ້ລົ້ມແຫລວລົງ ໃນວັນເສົາວານນີ້ ໃນຂະນະທີ່ ການໂຈມຕີທາງອາກາດ ແລະ ການປະທະກັນ ໂດຍກຸ່ມແນວ ໂຮມທີ່ນຳພາໂດຍ ຊາອຸດີ ອາຣາເບຍ ຍັງສືບຕໍ່ຢູ່ຕໍ່ມາ ໂຄສົກສຳຫລັບກຸ່ມແນວໂຮມ ຕາງໜ້າບັນດາປະເທດໃນ ອາຫຣັບ ທີ່ສະໜັບສະໜູນ ປະທານາທິບໍດີເຢເມັນ ຜູ້ທີ່ລີ້ໄພ ຢູ່ນອກປະເທດ ກ່າວວ່າ ກຸ່ມແນວໂຮມທີ່ນຳພາ ໂດຍຊາອຸດີ ອາຣາເບຍ ແມ່ນບໍ່ມີຂໍ້ຜູກມັດຕໍ່ການປະກາດຢຸດຍິງ ໄລຍະ ໜຶ່ງອາທິດ ຂອງອົງການສະຫະປະຊາຊາດ ເພື່ອໃຫ້ກຸ່ມຊ່ວຍເຫຼືອດ້ານມະນຸດສະທຳຕ່າງໆ ສາມາດນຳສົ່ງອາຫານ ແລະ ຢາປິ່ນປົວ ໄປໃຫ້ພົນລະເມືອງຫຼາຍລ້ານຄົນ ຜູ້ທີ່ໄດ້ຖືກໂຈມຕີທາງອາກາດຜ່ານມາເປັນເວລາ ຫຼາຍເດືອນແລ້ວນັ້ນ ທັງສອງຝ່າຍທີ່ຂັດແຍ້ງກັນ ຄື ກຸ່ມພວກຊີໄອກະບົດ ທີ່ໜູນຫລັງໂດຍອີຣ່ານ ແລະ ກອງ ກຳລັງທີ່ພັກດີຕໍ່ປະທານາທິບໍດີ Abd Rabu Mansour Hadi ຕ່າງກໍໄດ້ຖິ້ມໂທດໃສ່ ກັນແລະກັນ ໂດຍກ່າວວ່າບໍ່ຍອມຮັບເອົາສັນຕິພາບຢ່າງຈິງຈັງ ສັນຍາຢຸດຍິງດັ່ງກ່າວນັ້ນ ແມ່ນຈະເລີ້ມຕົ້ນ ໃນວັນເສົາວານນີ້ ແລະ ຈະສືບຕໍ່ຈົນເຖິງ ມື້ ສຸດທ້າຍຂອງເດືອນສັກສິດ Ramadan ຂອງຊາວມຸສລິມ ປະມານວັນທີ 17 ກໍລະກົດ ແຕ່ບໍ່ມີການຢຸດເຊົາ ຕໍ່ສູ້ກັນເລີຍລະຫວ່າງທັງສອງຝ່າຍ ການໂຈມຕີທາງອາກາດ ຫຼາຍໆບັ້ນ ຖືກກຸ່ມພວກ Houthi ແລະ ກອງທັບບົກເຢເມັນ ຫຼາຍໜ່ວຍ ຢູ່ໃນນະຄອນຫຼວງ Sana’a ແລະ ຢູ່ໃນເມືອງ Taiz ແລະ Aden ບ່ອນທີ່ມີ ການຕໍ່ສູ້ກັນ ຊຶ່ງປະຊາຊົນທີ່ອາໄສ ຢູ່ໃນບໍລິເວນດັ່ງກ່າວໄດ້ລາຍງານວ່າ ມີການຍິງປືນໃຫຍ່ໃສ່ກັນ ແລະກັນຢ່າງໜັກ